Procurorul general al României, Tiberiu Niţu, consideră că este necesară modificarea Legii numărul 96/2006 privind Statutul deputaţilor şi al senatorilor şi a Legii numărul 115/1999 privind responsabilitatea ministerială, potrivit unui comunicat de presă al Parchetului de pe lângă Înalta Curte de Casaţie şi Justiţie (PICCJ).

Conducerea Ministerului Public arată că modificările solicitate se impun în condiţiile în care, în cursul acestui an, două anchete penale au fost împiedicate prin respingerea solicitărilor procurorilor privind ridicarea imunităţii parlamentare.

Pentru ca cele două acte normative să fie modificate, Ministerul Public a formulat, în septembrie 2014, o serie de propuneri Guvernului României, iar în martie, Camerei Deputaţilor.

"Propunerile Ministerului Public au în vedere asigurarea celerităţii acelor proceduri parlamentare care influenţează cursul procedurilor judiciare, precum şi stricta delimitare a întinderii atribuţiilor autorităţii legislative în cadrul aceloraşi proceduri, în sensul că evaluarea probelor şi a oricăror aspecte privind oportunitatea măsurilor este atributul exclusiv al organelor judiciare", conform sursei citate.